**ZÁPISNICA**

**z ustanovujúceho zasadnutia Rady školy pri SSOŠ, Saleziánska 18, Žilina**

Účasť: podľa prezenčnej listiny, *Príloha č. 1*

Termín konania: 30. 06. 2020

Miesto konania: Súkromná stredná odborná škola, Saleziánska 18, Žilina

Program:
1. Otvorenie

2. Koronakríza a nariadenie ministerstva školstva SR

3. Maturitné skúšky
4. Nový študijný odbor 2569 M – Informačné a digitálne technológie

5. Diskusia

Zápis o priebehu:

Ad 1

Zasadnutie otvorila predsedkyňa RŠ Ing. Katarína Harantová. Privítala prítomných a oboznámila ich s programom zasadnutia. Všetci prítomní s programom súhlasili.

Ad 2

Dňa 24. marca vyhlásil minister školstva, že sa písomné MS v tomto školskom roku neuskutočnia a „ústne maturity“ by sa mali konať najskôr do dvoch týždňov od obnovenia výučby – t. j. v termíne do júna 2020.

Minister školstva, vedy, výskumu a športu Slovenskej republiky podľa § 150 ods. 8 a § 161k zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov určil 23. apríla 2020 termíny a organizáciu internej časti maturitnej skúšky v stredných školách nasledovne:

* vyučovanie v posledných ročníkoch končí 7. mája 2020,
* vysvedčenie posledného ročníka strednej školy vydá stredná škola spolu s maturitným vysvedčením najneskôr 30. júna 2020,
* v školskom roku 2019/2020 sa na gymnáziách, stredných odborných školách, konzervatóriách, školách umeleckého priemyslu a stredných športových školách interná časť maturitnej skúšky vrátane teoretickej časti a praktickej časti odbornej zložky maturitnej skúšky vykonáva administratívne,
* výsledné známky sprístupní škola plnoletému žiakovi alebo zákonnému zástupcovi neplnoletého žiaka do 12. mája 2020,
* ak plnoletý žiak alebo zákonný zástupca neplnoletého žiaka nesúhlasí s výslednou známkou z niektorého predmetu maturitnej skúšky a do 15. mája 2020 písomne oznámi nesúhlas strednej škole, žiak vykoná internú časť maturitnej skúšky z tohto predmetu,
* ak plnoletý žiak alebo zákonný zástupca neplnoletého žiaka do 15. mája 2020 nevyjadrí svoj nesúhlas s výslednou známkou z niektorého predmetu internej časti maturitnej skúšky, stredná škola vystaví žiakovi maturitné vysvedčenie.

Ad 3

Maturitné skúšky prebiehali podľa nariadenia ministra školstva „administratívne“, t. z., že známka sa vo všeobecno-vzdelávacích a v  odborných predmetoch a tiež z PČOZ MS vypočítala podľa vzorca z výsledkov, ktoré žiaci dosiahli počas štvorročného štúdia. Zoznam predmetov na výpočet administratívnej známky z MS pre šk. rok 2019/2020 je súčasťou *Prílohy č. 2* zápisnici odbornej predmetovej komisie zo dňa 30.6. 2020.

Pri PČOZ MS sme brali do úvahy známku z predmetu administratíva a korešpondencia v 2. ročníku koncoročnú, nakoľko práve v druhom polroku 2. ročníka je obsiahnutá problematika, ktorá je súčasťou PČOZ MS (tvorba a úprava tabuliek, tvorba obsahu, kapitol ap.). Známky z predmetu aplikovaná informatika sme za 1. a 2. ročník do výpočtu aritmetického priemeru nezahŕňali, nakoľko odborné informácie z 1. a 2. ročníka uvedeného predmetu sú súčasťou všeobecno-vzdelávacích predmetov. Známky z MS všetci žiaci akceptovali (akceptovanie známky potvrdili prostredníctvom edupage) a teda na nekonali ústne maturitné skúšky.

Priemer z TČOZ MS bol 2,13,  priemer z PČOZ MS bol 1,93, priemer z anglického jazyka bol 1,93 a priemer so slovenského jazyka a literatúry bol 2,71.

Ad 4

V novom šk. roku 2020/2021 sa otvára nový študijný odbor 2569 – Informačné a digitálne technológie. Prijatých do 1. ročníka je 28 žiakov (z toho 26 chlapcov a 2 dievčatá). Počas prípravnej doby na nový študijný odbor sme absolvovali niekoľko akcií zameraných na nový študijný odbor – DOD v spolupráci s firmou Avast, s firmou QBSW, a. s., účasť na ITexpo, na Burze stredných škôl v Žiline. Vybraní vyučujúci sa zúčastnili odborného školenia v Poprade ohľadom Cisco a dvaja vyučujúci sa zúčastnili odborného školenia, zameraného na získanie Cisco certifikátu. Vypracovali sa nové učebné osnovy pre daný odbor. Nadväzovali sa nové kontakty s IT firmami ako Asseco, Ceit, a.s. ap. Zriadila sa nová učebňa PC 3, ktorá je vybavená 18 notebookmi a inými informačnými komponentmi.

Ad 5

Diskusia bola zameraná najmä na potrebu získavania ďalších kontaktov a sponzorov v oblasti digitalizácie, vzdelávanie učiteľov na využitie informačných a komunikačných technológií, získavanie pedagógov v oblasti informačných technológií, ktorí by zabezpečovali vyučovanie odborných predmetov ap.

Zasadnutie Rady školy ukončila a prítomným za účasť poďakovala predsedkyňa Rady školy Ing. Katarína Harantová.

V Žiline: 30. 06. 2020

Ing. Katarína Harantová

 predseda RŠ